ขยายเวลารับสมัครเกษตรกรผู้เลี้ยงกุ้งทะเลเข้าร่วมโครงการลดต้นทุนการผลิตกุ้งทะเล เพิ่มขีดความสามารถการแข่งขัน
นายประพันธ์ ลีปายะคุณ รองอธิบดีกรมประมง กล่าวว่า จากปัญหาสถานการณ์ราคากุ้งทะเลตกต่ำและผลกระทบด้านโรคกุ้งทะเลส่งผลกระทบต่อเกษตรกรผู้เลี้ยงกุ้ง โดยเฉพาะอย่างยิ่งเกษตรกรรายย่อยที่ประสบปัญหาขาดทุน ไม่มีทุนเพียงพอที่จะดำเนินกิจการและขาดแรงจูงใจที่จะประกอบอาชีพเลี้ยงกุ้ง กรมประมงจึงจัดทำโครงการลดต้นทุนการผลิตกุ้งทะเลเพื่อเพิ่มขีดความสามารถการแข่งขันในอุตสาหกรรมกุ้งทะเลอย่างยั่งยืน ปี 2564 จากกองทุนรวมเพื่อช่วยเหลือเกษตรกร ด้วยการสนับสนุนสินเชื่อดอกเบี้ยต่ำให้เกษตรกรผู้เพาะเลี้ยงกุ้งทะเล ภายใต้วงเงินสินเชื่อรายละไม่เกิน 3 ล้านบาท โดยชดเชยดอกเบี้ย 3% ต่อปี ตั้งแต่วันที่กู้ไปจนถึงเดือนพฤษภาคม 2569 ครอบคลุมพื้นที่ดำเนินโครงการจำนวน 35 จังหวัด สำหรับเกษตรกรที่ผ่านการอนุมัติเข้าร่วมโครงการฯ และได้รับอนุมัติสินเชื่อตามหลักเกณฑ์เงื่อนไขของธนาคารเพื่อการเกษตรและสหกรณ์การเกษตร (ธ.ก.ส.) จะได้รับการชดเชยดอกเบี้ยเพื่อดำเนินกิจกรรมหลัก ประกอบด้วย การติดตั้งอุปกรณ์ผลิตไฟฟ้าพลังงานแสงอาทิตย์ (Solar cell) หรืออุปกรณ์ควบคุมเครื่องเติมอากาศอัจฉริยะ พร้อมเครื่องตรวจสอบคุณภาพน้ำอัตโนมัติ เพื่อลดความเสี่ยงในการเกิดโรคระหว่างเลี้ยง การปรับปรุงโครงสร้างฟาร์มในรูปแบบต่างๆ สามารถช่วยเพิ่มประสิทธิภาพในการผลิตกุ้งทะเลตลอดจนมีประโยชน์ในการลดต้นทุนการผลิตต่อเกษตรกรในระยะยาว เกษตรกรผู้เลี้ยงกุ้งทะเลที่มีความพร้อม สามารถสมัครเข้าร่วมโครงการฯ ได้จนถึงวันที่ 31 ธันวาคม 2565 ทั้งนี้ สามารถศึกษารายละเอียดเพิ่มเติมและดาวน์โหลดเอกสารการสมัคร ได้ที่หน้าเว็บไซต์กองวิจัยและพัฒนาการเพาะเลี้ยงสัตว์น้ำชายฝั่ง หัวข้อ“โครงการลดต้นทุนการผลิตกุ้งทะเลเพื่อเพิ่มขีดความสามารถการแข่งขันในอุตสาหกรรมกุ้งทะเลอย่างยั่งยืน ปี 2564